Dr MJ du Plessis Gereformeerde Kerk Bellville Datum: 5 Junie 2005 (aand)
Sing vooraf: Psalm 107:1, 2, 4
Lofpsalm 105:1, 5
Teks: Psalm 127:1-2; Kategismus Sondag 50
’n Bedevaartslied. Van Salomo. As die Here die huis nie bou nie, tevergeefs werk die wat daaraan bou; as die Here die stad nie bewaar nie, tevergeefs waak die wagter. Tevergeefs dat julle vroeg opstaan, laat opbly, brood van smarte eet – net so goed gee Hy dit aan sy beminde in die slaap! (Psalm 127:1-2 AFR53)
Hierdie woorde neem ons in ’n sekere sin terug na die Paradys toe:
Destyds het die Here die hele skepping voorberei sodat dit vir die mens kon sorg.
Die Here het toe mos gesê dat ons van al die plante se vrugte kon eet, net nie van die boom van kennis van goed en kwaad se vrugte nie.
Die aarde moes dus met sy opbrengs vir ons sorg!
In die Here Jesus se gebed leer Hy ons om te bid vir ons daaglikse brood. Dit beteken dat ons elke dag moet vra vir elke dag se lewensmiddele en versorging.
Die Bybel het baie voorbeelde daarvan dat die Here letterlik elke ding versorg. Dink maar aan die volgende voorbeelde:
(Die Here) wat aan die vee hulle voedsel gee, aan die jong rawe as hulle roep. (Psalm 147:9 AFR53)
Die jong leeus brul om roof en begeer hulle voedsel van God. (Psalm 104:21 AFR53)
Mense het die brood van die engele geëet; Hy het hulle volop padkos gestuur. (Psalm 78:25 AFR53)
Die oë van almal wag op U, en U gee hulle hul spys op die regte tyd. (Psalm 145:15 AFR53)
Dis waar en reg so dat God dus letterlik alles wat lewe van elke dag se kos voorsien, maar hierdie Psalm 127 openbaar meer as dit:
Dié psalm beskryf ’n gesin wat afhanklik is van die Here en wat hulle onvermoë ervaar om hulleself te red.
Daarom stel hulle al hulle vertroue vir hulle voortbestaan as gesin op die Here.
Dié psalm het iets belangriks om te sê: Die Here se “daaglikse brood” sluit vir sy kinders letterlik alles in wat hulle geluk en hulle voortbestaan moontlik maak en waarborg – nie net eetgoed nie.
Wat verder belangrik is om te onthou, is dat hierdie Psalm ’n duidelike verband lê tussen die huisgesin waarvan dit sing, en die kerk van die Here! Alles wat van die gesin waar is, is dus ook waar van die kerk!
Die bede Gee ons vandag ons daaglikse brood geld dus ook vir die kerk van die Here. Ons moet dit ook vir onsself bid.
Let op hoe die Here Jesus hierdie deel van die gebed formuleer: Gee ons – vandag – ons daaglikse brood.
Dit is drie duidelik onderskeibare momente. Die gee ons is duidelik ons neerbuig en smeking voor God. Die woord gee beteken nie dat ons enige reg het om iets van God af te eis nie.
Daarmee verklaar ons onsself afhanklik van Hom.
Ons vra by God vir alles wat ons nodig het in die fisiese wêreld om te kan voortbestaan.
Dit is ’n erkenning en belydenis dat van God alleen af alles wat vir ons goed is, beskik word. Hy is die Bron wat alle middele gee waarmee ons versorg word – alles, van brood tot liefde en gesondheid.
As ons by die Here smeek vir brood, dan vra ons vir die volgende:
Ons vra ook vir die moontlikheid om te kan werk.
Ons vra vir liggaamskragte en insigte om ons werk te kan doen.
Ons bely ook daarmee voor die Here dat ons nie luiaards is nie.
Die bede het natuurlik ook grense:
Ons vra nie vir onbeperkte rykdom nie.
Ons vra ook nie vir die Here om ons te voorsien van nuttelose dinge of van luukshede nie. Dis dinge waarvan die Here uitdruklik verklaar dat Hy dit nie gee nie:
Julle bid en julle ontvang nie, omdat julle verkeerd bid, om dit in julle welluste deur te bring. (Jakobus 4:3 AFR53)
Ons vra net dit wat ons nodig het om tot eer van God te kan en mag lewe.
Die bede leer ons ook om elke dag te bid, want die Here wil hê dat ons voortdurend met Hom in gesprek moet wees.
Die bede eis juis elke dag se gebed vir brood, sodat ons daagliks die seën wat God vir ons gee nuut en vars kan ervaar.
Dit kan so wees dat daar skure vol kos kan wees, maar dat jy nie in staat is om iets daarvan te eet nie. Dink byvoorbeeld net aan die hoofman in Samaria se poort!
Ons ontvang juis ons kos met danksegging van God af:
. . . en gebied dat die mense hulle moet onthou van voedsel wat God geskape het om met danksegging gebruik te word deur die gelowiges en die wat die waarheid ken. Want alles wat deur God geskape is, is goed, en niks is verwerplik as dit met danksegging ontvang word nie; want dit word geheilig deur die woord van God en die gebed. (1 Timoteus 4:3-5 AFR53)
Ons verhouding met die Here is juis so dat ons elke dag ons liggaamlike kos van Hom af kry, met die besef daarvan dat ons siele op dieselfde manier gevoed word met die ewige lewe.
Jesus Christus se kruisdood voed juis ons siele met die besef dat daar vir ons ’n koninkryk voorlê waar niemand gaan honger ly nie, en waar die boom van die lewe van die Nuwe Aarde twaalf keer in die jaar sy vrugte sal gee.
Die Heilige Gees voed ook ons siele met die besef dat ons inderdaad nie net lewe van kos nie, maar uiteindelik van die ewige lewe wat ons suiwer uit genade van die ewige en almagtige God ontvang.
Met hierdie woorde uit die Onse Vader bid ons dus elke dag dat die wederkoms naderkom totdat ons die dag aansit aan die tafel van die bruilof van die Lam en sy bruid – die dag wanneer ons ewige volmaakte versorging op die Nuwe Aarde by God begin.
Kom ons kyk wat ons belydenis hieroor het in Kategismus Sondag 50:
(a)Ps 145:15; 104:27; Matt 6:26. (b) Jak 1:17; Hand 14:17; 17:27. (c) 1 Kor 15:58; Deut 8:3; Ps 37:16;
Skrifberyming 10-2 (28B) die Onse Vader
Datum: 5 Junie 2005 (aand)